Správa zo zahraničnej pracovnej cesty
1.  Účastníci ZPC:

Meno:				Mgr. Mária Hlavatá
Názov pracoviska s adresou:	Ministerstvo školstva, vedy výskumu a športu Slovenskej republiky
Sekcia regionálneho školstva
Odbor pedagogických a odborných zamestnancov, siete škôl a školských zariadení, kontinuálneho vzdelávania	
Stromová 1, 813 30  Bratislava
Pracovné zaradenie:		hlavný štátny radca
Znalosť jazykov:			anglický jazyk

2.  Zahraničná pracovná cesta:
Štát:					Rakúsko
Mesto:					Graz
Vykonaná v dňoch:			3. – 5. marca 2016
Prijímajúca organizácia:		Pädagogische Hochschule Steiermark/ Pedagogická vysoká škola Štajersko, Hasnerplatz 12, 8010 Graz
Účel cesty:		ENTEP meeting/Stretnutie Európskej siete politík v oblasti vzdelávania učiteľov International Conference „Teacher Education in Europe“/Medzinárodná konferencia „Vzdelávanie učiteľov v Európe“
Spôsob financovania cesty:		cestovné náklady, pobytové náklady, vreckové hradené MŠVVaŠ SR, stravné čiastočne hradené MŠVVaŠ SR 

3.  Rámcový program pobytu:
03.03.2016 	13.00 – 15.00 hod. – C-group meeting/stretnutie koordinačnej skupiny
	15.00 – 19.00 hod. – ENTEP internal meeting (first session)/prvá časť zasadnutia pracovnej skupiny ENTEP
04.03.2016 	09.00 – 10.00 hod. – pre-conference meeting/stretnutie členov pracovnej skupiny ENTEP pred konferenciou
	10.00 – 17.00 hod. - International Conference „Teacher Education in Europe“/Medzinárodná konferencia „Vzdelávanie učiteľov v Európe“
05.03.2016 	09.00 – 14.30 hod. – ENTEP internal meeting (second session)/druhá časť zasadnutia pracovnej skupiny ENTEP
Zahraničný partneri: 	Elgrid MESSNER, rektorka Pedagogickej vysokej školy Štajersko (rakúska reprezentantka ENTEP)
Mojca PEČEK ČUK, Pedagogická fakulta Univerzity v Ľubľane, (slovinská reprezentantka a koordinátorka ENTEP)
Členovia ENTEP z rôznych krajín EU: Geodele AVAU (Belgicko), Vlatka DOMOVIĆ (Chorvátsko), Antoine MIOCHE (Francúzsko), Vilma BAČKIŪTĖ (Litva), Christian LAMY (Luxembursko), Valerie SOLLARS (Malta), Joseph GIORDMAINA (Malta), Daniela WOREK (Nemecko), Małgorzata SEKUŁOVICZ (Poľsko), Maria Luisa OLIVEIRA (Portugalsko), Maria Helena PIREZ (Portugalsko), Romiţă IUCU (Rumunsko), Anja SMOLIČ (Slovinsko)

4.  Stručný priebeh rokovaní:
03.03.2016: 
13.00 – 15.00 hod. – C-group meeting/stretnutie koordinačnej skupiny
Na stretnutí koordinačnej skupiny sa prebrali praktické informácie o programe stretnutia a konferencie. Diskutovalo sa o možnostiach, ako bude pracovná skupina postupovať ďalej pri práci na ďalších oblastiach záujmu skupiny ENTEP, ktoré sa dohodli na poslednom stretnutí v Luxemburgu v novembri 2015. Zároveň sa diskutovalo o nasledujúcom stretnutí, ktoré bude organizovať MŠVVaSR v Bratislave v novembri 2016.
15.00 – 19.00 hod. – prvá časť zasadnutia pracovnej skupiny ENTEP.
Koordinátorka ENTEP a zároveň reprezentantka Slovinska Mojca PEČEK ČUK privítala reprezentantov jednotlivých krajín na zasadnutí, predstavila nových reprezentantov z Litvy a Francúzska.
Noví ENTEP reprezentanti Vilma BAČKIŪTĖ (Litva) a Antoine MIOCHE (Francúzsko) prezentovali systém vzdelávania učiteľov vo svojich krajinách.
Reprezentantka Rakúska Elgrid MESSNER, reprezentantka Nemecka Daniela WOREK a reprezentantka Slovinska Mojca PEČEK ČUK informovali o vydavateľskom ENTEP projekte, ktorý sa začal riešiť na ENTEP konferencii v slovinskej Ľubľane na jar 2015. Výstupom tohto projektu bude publikácia o príprave učiteľov na zlepšenie vyučovania v kontexte viacjazyčnosti, multikultúry a migrácie. Táto publikácia bude vydaná v Rakúsku v októbri 2016. 
Diskutovalo sa o nových oblastiach záujmu pracovnej skupiny ENTEP. Na predchádzajúcom stretnutí sa dohodlo vypracovanie diskusných papierov k štyrom témam:
•	Takmer 20 rokov po Bolonskej deklarácii
•	Posudzovanie a hodnotenie učiteľov
•	Rozvoj kompetencií učiteľa
•	Prepojenie vzdelávania žiakov, učiteľov a školiteľov (ktorí vzdelávajú učiteľov) a inštitucionálneho vzdelávania (v školách, v inštitúciách počiatočného vzdelávania učiteľov a poskytovateľov kontinuálneho profesijného rozvoja)

04.03.2016 
09.00 – 10.00 hod. – pre-conference meeting/stretnutie členov pracovnej skupiny ENTEP pred konferenciou
Rektorka Pedagogickej vysokej školy Štajersko Elgrid MESSNER mala prezentáciu pre členov ENTEP o fungovaní inštitúcie. Jej súčasťou je aj základná škola, ktorá zároveň slúži pre študentov učiteľstva ako cvičná škola, pôsobí tu 100 mentorov (cvičných učiteľov), čo zabezpečuje študentom učiteľstva úzke prepojenie teórie s praxou. Pedagogická vysoká škola Štajersko je zároveň jediným poskytovateľom ďalšieho vzdelávania učiteľov v Štajersku, ktorá bezplatne poskytuje pre učiteľov krátkodobé aj dlhodobé kurzy ďalšieho vzdelávania.
10.00 – 17.00 hod. – International Conference „Teacher Education in Europe“/Medzinárodná konferencia „Vzdelávanie učiteľov v Európe“ 
10.00 – 10.30 hod. Otvorenie: Konferenciu otvorila Elgrid MESSNER, rektorka Pedagogickej vysokej školy Štajersko, po nej predniesli príhovory zástupkyňa rakúskeho Federálneho ministerstva školstva a ženských záležitostí Andrea SCHMÖLZER, zástupca Regionálneho ministerstva školstva a ženských záležitostí Štajerska Wolfgang DOLESCH a koordinátorka ENTEP Mojca PEČEK ČUK.
10:30 – 11:30 hod. Panelová diskusia o aktuálnych problémoch, výzvach a trendoch v európskom vzdelávaní učiteľov: Diskutovali Elgrid MESSNER, rektorka Pedagogickej vysokej školy Štajersko (rakúska reprezentantka ENTEP), Vlatka DOMOVIĆ z Pedagogickej fakulty Univerzity v Záhrebe (chorvátska reprezentantka ENTEP), Romiţă IUCU, prorektor Univerzity v Bukurešti (rumunský reprezentant ENTEP) a Martin POLASCHEK, prorektor Univerzity v Grazi. Diskutujúci zaradili sa zhodli na fakte, že kvalita vzdelávacieho systému ešte nezaručuje aj kvalitných učiteľov. Medzi hlavné výzvy zaradili tzv. „univerzitáciu“ naprieč Európou (požiadavku vysokoškolského vzdelania učiteľov) a akreditácia kvalitných vzdelávacích programov v počiatočnom vzdelávaní učiteľov. Dôležitou výzvou je aj prepojenie politiky v oblasti vzdelávania s potrebami školskej praxe, postavenie učiteľa v spoločnosti, kvalita kurikula a prepojenie akademickej teórie a praxe (potreba prakticky orientovaného vzdelávania učiteľov, ale zároveň vysoká úroveň vedeckých znalostí).
11:30 – 13:00 hod. Paralelné workshopy A: Účastníci konferencie sa zúčastnili štyroch paralelných workshopov, ktoré pozostávali z prezentácie dvoch účastníkov – jedného ENTEP reprezentanta a jedného až dvoch zástupcov rakúskych inštitúcií.  
A1 – Indukčná fáza 
Christian LAMY, Ministerstvo školstva, detí a mládeže, Luxemursko (luxemburský ENTEP reprezentant) – Ako sa mladí učitelia vysporiadavajú s výzvami počas prvého roku učenia? Výsledky a opatrenia, ktoré majú byť prijaté pre vedenie počas indukčnej fázy.
Andrea HOLZINGER, Inštitút profesionalizácie vo vzdelávaní učiteľov v predškolskom a primárnom vzdelávaní & Erika ROTTENSTEINER, Inštitút praktického vzdelávania učiteľov a akčného výskumu, Pedagogická vysoká škola Štajerska – Vzdelávacie programy pre novo kvalifikovaných učiteľov a mentorov v indukčnej fáze
A2 - Inklúzia
Małgorzata SEKUŁOVICZ, Inštitút špeciálneho vzdelávania, Univerzita Dolného Sliezska, Poľsko (poľská ENTEP reprezentantka) – Výzvy vzdelávania učiteľov tvárou v tvár inklúzii – poľské skúsenosti
Silvia KOPP-SIXT & Gonda PICKL, Inkluzívne vzdelávanie v oddelení vzdelávacích vied, Pedagogická vysoká škola Štajersko – Vzdelávanie učiteľov pre školu pre všetkých – vyvažovanie priorít medzi začlenením a špecializáciou
A3 – Medzinárodná mobilita
Daniela WOREK, Hesenská učiteľská akadémia, Frankfurt, Nemecko (nemecká ENTEP reprezentantka) – Výzvy a príležitosti učiteľskej mobility v Nemecku a Európe
Heiko VOGL, Inštitút diverzity a medzinárodných záležitostí, Pedagogickej vysokej školy Štajersko – Aspekty úspechu študentskej mobility
A4 – Kontinuálny profesijný rozvoj učiteľov
Mária HLAVATÁ, Ministerstvo školstva, vedy, výskumu a športu Slovenskej republiky (slovenská ENTEP reprezentantka) – Kontinuálny profesijný rozvoj učiteľov v Slovenskej republike
Walter VOGEL, prorektor Pedagogickej vysokej školy Štajersko – Fakty a výzvy v kontinuálnom profesijnom rozvoji učiteľov v Rakúsku
14:00 – 15:30 hod. Paralelné workshopy B: Účastníci konferencie sa zúčastnili štyroch paralelných workshopov, ktoré pozostávali z prezentácie dvoch účastníkov – jedného ENTEP reprezentanta a jedného až dvoch zástupcov rakúskych inštitúcií.  
B1 – Viacjazyčnosť a multikulturalizmus
Mojca PEČEK ČUK, Pedagogická fakulta, Univerzita v Ľubľane, Slovinsko (kooridnátorka ENTEP a slovinská ENTEP reprezentantka) – Príprava učiteľov na zlepšenie vyučovania v kontexte viacjazyčnosti, multikultúry a migrácie
Daniela GRONOLD & Barbara SCHRAMMEL-LEBER, Federálne stredisko pre medzikultúrne vzťahy, migráciu a viacjazyčnosť, Pedagogická vysoká škola Štajersko – Federálny stredisko pre medzikultúrne vzťahy migráciu a viacjazyčnosť: Ciele, výzvy a aktivity
B2 – Výchova a vzdelávanie v rannom detstve  
Valerie SOLLARS, Pedagogická fakulta, Univerzita na Malte, Malta - Odborné vzdelávanie praktikov pre obdobie ranného detstva a odkazy na ustanovenia kvality
Lisa REICHER-PIRCHEGGER, Inštitút profesionalizácie vo výchove a vzdelávaní v rannom detstve a vzdelávaní učiteľov primárneho vzdelávania, Pedagogická vysoká škola Štajersko – Zdieľaný priestor: Bežná fáza vstupu do školy v Rakúsku - dôsledky pre budúcnosť odborného vzdelávania a rozvoja
B3 – Vedenie školy
Maria Luisa OLIVEIRA, generálna riaditeľka pre školský manažment, Ministerstvo školstva, Portugalsko – Vzdelávanie pre vedenie škôl v Portugalsku
Olivia DE FONTANA, Inštitút vzdelávacej správy a rozvoja kvality, Pedagogická vysoká škola Štajersko – Vzdelávanie pre vedenie škôl v Rakúsku 
B4 – Kompetencie učiteľa
Regina WEITLANER, prorektorka, Pedagogická vysoká škola Štajersko & Georg KRAMMER, Psychológia vzdelávania v oddelení pedagogických vied,  Pedagogická vysoká škola Štajersko – Vstup na vzdelávanie učiteľov založený na kompetenciách
16:00 – 17:00 hod. prezentácia výstupov z workshopov a ukončenie konferencie: V záverečnej časti konferencie boli prezentované výstupy jednotlivých workshopov, ktoré obsahovali hlavné výzvy a dôležité odporúčania k jednotlivým témam. 

05.03.2016: 
9.00 – 14.30 hod. – internal ENTEP meeting (second session)/druhá časť zasadnutia pracovnej skupiny ENTEP
Pokračovanie diskusie o nových oblastiach záujmu pracovnej skupiny ENTEP. Členovia ENTEP rozdelení do štyroch skupín diskutovali o možnostiach ďalšej práce s vybranými témami:
•	Takmer 20 rokov po Bolonskej deklarácii
•	Posudzovanie a hodnotenie učiteľov
•	Rozvoj kompetencií učiteľa
•	Prepojenie vzdelávania žiakov, učiteľov a školiteľov (ktorí vzdelávajú učiteľov) a inštitucionálneho vzdelávania (v školách, v inštitúciách počiatočného vzdelávania učiteľov a poskytovateľov kontinuálneho profesijného rozvoja)
V závere sa diskutovalo o nasledujúcom stretnutí ENTEP, ktoré bude organizovať MŠVVaŠ SR v novembri v Bratislave. Členom ENTEP boli ponúknuté na výber tri termíny: 3. – 5.11.2016, 10. – 12.11.2016 alebo 24. – 26.11.2016. Členovia ENTEP sa majú v čo najkratšom čase vyjadriť, či im navrhované termíny vyhovujú a následne sa rozhodne o termíne, ktorý bude vyhovovať najväčšiemu počtu zúčastnených.  
Nasledovalo záverečné zhodnotenie pracovného stretnutia.

5.  Odporúčané závery:
Zorganizovať nasledujúce stretnutie ENTEP v Bratislave v novembri 2016. Stretnutie ENTEP sa bude konať počas troch dní, pričom jednu časť rokovaní navrhujem venovať podrobnejším prezentáciám o fungovaní systému vzdelávania učiteľov v Slovenskej republike. V tejto súvislosti by bolo vhodné prediskutovať možnosť pozvať zainteresované osoby, napr. zástupcu z niektorej z pedagogických fakúlt, ktorý by mohol prezentovať fungovanie systému počiatočného vzdelávania učiteľov, ďalej zástupcu poskytovateľa kontinuálneho vzdelávania (napr. MPC), ktorý by podrobnejšie prezentoval priebeh kontinuálneho vzdelávania a atestácii, poprípade zástupcu niektorého poskytovateľa doplňujúceho pedagogického štúdia a podobne. Z organizačného hľadiska je potrebné zarezervovať konferenčnú miestnosť ideálne v niektorom z hotelov v centre mesta, v ktorom by mohli byť účastníci aj ubytovaní (ubytovacie a cestovné náklady si hradia účastníci, MŠVVaŠ SR zabezpečí pre nich len „predrezerváciu“ ubytovania). V tejto súvislosti býva zvykom, že pozývajúca organizácia čiastočne zabezpečí aj stravovanie (obed, večera) pre účastníkov (v rámci možností rozpočtu vyčleneného na túto aktivitu). 

6.   Prehľad prinesenej dokumentácie a miesto jej uloženia
Notes on recent ITE reform in France (elektronická verzia)
Teacher Education in Lithuania (elektronická verzia)
Facts and Challenges in Continuing Professional Development of Teachers in Austria (printová verzia)
Abstrakty prezentácií z jednotlivých workshopov (printová verzia) 
Výstupy z jednotlivých workshopov (elektronická verzia) 
Diskusné papiere k jednotlivým témam (elektornická verzia)

Prinesená dokumentácia je uložená na sekcii regionálneho školstva.

7.   Osobitne vyhodnotený očakávaný prínos ZPC
Pracovná skupina ENTEP vznikla oficiálne v roku 2000 s cieľom riešiť otázky v oblasti vzdelávania učiteľov. V tejto súvislosti ENTEP vydala niekoľko publikácií a dokumentov venovaných tejto problematike. Členstvo v ENTEP poskytuje príležitosť odovzdávania skúseností, analyzovania a porovnávania  systémov, východísk a problémov jednotlivých členských štátov v oblasti vzdelávania učiteľov.

8.    Spôsob zverejnenia výsledkov ZPC, prenos získaných informácií
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.

Súhlasím so zverejnením správy na internete

Správu vypracovala: 	Mgr. Mária Hlavatá

Dátum: 9. marca 2016

Správu schválil:  	Ing. Marian Galan
generálny riaditeľ sekcie regionálneho školstva